tartuNLP/wikipedia-smugri-20251201 huggingface dataset:
Şərq qapısı

Şərq qapısı (”Idän portti”) on Azerbaidžaniin kuuluvassa Nahitševanissa ilmestyvä azerinkielinen sanomalehti.
Lehden ensimmäinen numero ilmestyi marraskuussa 1921 nimellä "Cavanlar həyatı" (”Nuorison elämä”). Se sai pian nimen "Füqəra səsi" (”Köyhälistön ääni”) ja ilmestyi vuodesta 1922 lähtien nimellä "Şərq qapısı" (vuonna 1924 "Qızıl Şərq", ”Punainen itä”). Vuonna 1980 lehden nimeksi tuli "Sovet Naxçıvanı" (”Neuvosto-Nahitševan”), ja samalla perustettiin sen venäjänkielinen versio "Sovetskaja Nahitševan".
"Sovet Naxçıvanı" oli Azerbaidžanin kommunistisen puolueen Nahitševanin aluekomitean sekä Nahitševanin autonomisen sosialistisen neuvostotasavallan korkeimman neuvoston ja ministerineuvoston äänenkannattaja. Kuudesti viikossa ilmestyneen lehden painosmäärä oli 10 000 ja venäjänkielisen version 4 800 kappaletta vuonna 1984.
Lehti sai jälleen nimen "Şərq qapısı" vuonna 1989. Se ilmestyy nykyään viidesti viikossa Nahitševanin autonomisen tasavallan korkeimman neuvoston ja ministerineuvoston äänenkannattajana. Lehden painosmäärä oli 1 000 kappaletta joulukuussa 2023.
Simmons

Simmons on muun muassa seuraavien henkilöiden sukunimi:
Jäkäläkankaan tuulivoimapuisto

Jäkäläkankaan tuulivoimapuisto on Satakunnan Karvian koillispäässä Kattelusperän itäpuolella ja Kihniön Mustajärven luoteispuolella sijaitseva tuulivoimapuisto, jossa toimii viisi tuulivoimalaitosta. Niiden kokonaiskapasiteetti on 30 megawattia ja vuosituotanto on noin sata gigawattituntia. Tuulivoimapuiston on rakentanut ja sen omistaa Ilmatar Energy. Sitä operoi Ilmatar Service Oy.
Yleistä.
Tuulivoimapuisto sijaitsee Karvian koilliskulmauksessa Parkanon ja Jalasjärven vastaisten kuntarajojen suunnalla. Parkanon puolella sijaitsee heti Mustajärven kylä. Tuulivoimapuiston maaston paikannimiä ovat Huhtaneva, Limpukkamäki, Jäkäläkangas ja Konineva. Tuulipuiston pituus on 1,7 kilometriä, leveys 1,4 kilometriä, ja kaikki voimalaitokset sisälleen sulkevan alueen pinta-ala on 55 hehtaaria. Voimalat sijaitsevat 155–165 metrin korkeudella mpy. Tuulivoimalaitokset ovat tanskalaisen Vestaksen valmistamaa V150/6.0MW -mallia, jonka napakorkeus on noin 155 metriä, tuuliturbiinin halkaisija 150 metriä, ja jonka kapasiteetti on 6,0 megawattia.
Tuulipuiston huoltotiet ovat metsäautoteitä, joista on yhteys yhdystielle 13319. Yksi tuulivoimaloista sijaitsee toisen metsäautotien varressa, josta on pitempi tieyhteys samalle yhdystielle. Voimaloiden tuottama sähkö johdetaan luonnollisesti kantaverkkoon, mutta esimerkiksi kartoissa ei näy sellaista sähkölinjaa, jonne sähkönsiirtoa voisi tehdä. Tuulivoimapuistoissa on tavallista, että tuotettu sähkö johdetaan sähköasemalle maakaapelein tai pitkillä matkoilla ilmaan nostetulla siirtolinjalla.
Historiaa.
Pohjois-Satakunnassa on ollut 2010-luvulla myönteinen asenne tuulivoimapuistoja kohtaan. Neljä kuntaa, Jämijärvi, Kankaanpää, Karvia ja Siikainen, toteuttivat yhteistyönä selvityksen, jossa ne kartoittivat alueiltaan tuulivoimalle otollisia alueita. Selvitys valmistui kesällä 2012. Alueet liitettiin toukokuussa 2013 mukaan Satakunnan vaihemaakuntakaavan ehdotukseen, jossa Jäkäläkankaan alueelle (alue numero 1) oli osoitettu 21,6 neliökilometrin alue. Siihen kaavailtiin enimmillään 45 kolmen megawatin tuulivoimalaitoksia, joiden napakorkeus olisi noin 140 metriä. Tuulimittauksissa alueen yläpuolella tuulee keskimäärin 7,6 metriä sekunnissa. Alueelle teetettiin vuosina 2012–2015 osayleiskaava, joka hyväksyttiin Karvian kunnanvaltuustossa huhtikuussa 2016. Osayleiskaavassa tuulivoimapuistolle oli osoitettu kuusi tuulivoimalaitosta, joiden maksimikorkeus oli 230 metriä. Kaava-alueen koko oli 9,4 neliökilometriä. Kaava-alueen sähkönsiirtoon oli kaavailtu etelässä kulkevalle sähkönsiirtolinjalle.
Ilmatar osti alkuvuonna 2022 saksalaiselta investointiyhtiöltä Alterric Internationale Beteiligungs GmbH rakentamisoikeudet Jäkäläkankaan tuulivoimapuistoon. Jäkäläkankaan tuulivoimapuiston rakentaminen aloitettiin helmikuussa 2022, ja sen tuulivoimalat nostettiin pystyyn kesän aikana. Tuulipuisto valmistui edellä suunniteltua aikatauluaan lokakuussa 2023.
Toyota Castrol Team

Toyota Castrol Team, perustettu nimellä Toyota Team Europe (TTE), oli Toyotan talli rallin MM-sarjassa. Tallin perusti Ove Andersson, joka sai Toyotan tuen vuonna 1972. TTE oli yksi ensimmäisiä rallin MM-sarjassa kilpailleita talleja, joita pyöritettiin sopimuksella valmistajan kanssa. Talli toimi alkuun pienellä budjetilla ja vuonna 1975 tallin nimeksi tuli virallisesti Toyota Team Europe. Kaudella 1995 talli oli vaikeuksissa Subarun ja Mitsubishin talleja vastaan ja Espanjassa ajetussa Katalonian rallissa katsastajat ottivat tallin turboahtimet tarkistettavaksi. Turbot rikkoivat sääntöjä, jonka myötä talli menetti kauden aikana keräämänsä pisteet ja suljettiin sarjasta vuodeksi. Toyota vetäytyi rallista 1990-luvun lopulla keskittyäkseen Formula 1:een.
Toyota palasi rallin MM-sarjaan Toyota Gazoo Racing WRT -tallin voimin vuonna 2017. Toyota Gazoo Racing Europe (vuoteen 2020 Toyota Motorsport GmbH) liittyi FIA World Endurance Championship -sarjaan.
Kilpailijat.
Tallin autoja MM-sarjassa olivat muun muassa Toyota Celica Twin-Cam Turbo, Toyota Celica GT-Four ja Toyota Corolla WRC. Tallissa ajoivat muun muassa Carlos Sainz, Juha Kankkunen ja Didier Auriol.
Kim Yang-gon

Kim Yang-gon (; 24. huhtikuuta 1942 – 29. joulukuuta 2015) oli pohjoiskorealainen poliitikko.
Kim toimi Korean työväenpuolueessa keskuskomitean sihteerinä ja Koreoiden välisiä suhteita hoitavan yksikön johtajana. Häntä pidettiin neuvottelijana, joka kykeni toteuttamaan sovittelua Korean niemimaan jännitteiden kiristyttyä. Hän aloitti uransa Kim Il-sungin aikana ja oli myöhemmin merkittävässä roolissa Kim Jong-ilin ja Etelä-Korean presidentti Roh Moo-hyunin tapaamisen (2007) järjestämisessä. Vuonna 2009 Kim matkusti Etelä-Koreaan kunnianosoituksena edesmenneelle presidentti Kim Dae-jungille, joka oli pitänyt ensimmäisen Koreoiden välisen korkeimman tason tapaamisen Kim Jong-ilin kanssa vuonna 2000. Kim Jong-ilin kuoltua Kim Yang-gon pysyi Kim Jong-unin luotettuna neuvonantajana.
Kim istui useita kausia Korkeimman kansanneuvoston jäsenenä. Hän sai vuonna 1995 Kim Il-sungin ritarikunnan ritarin arvon. Kim kuoli auto-onnettomuudessa 73-vuotiaana. Hänen kuolemansa pelättiin vaikuttavan kielteisesti Koreoiden välisiin suhteisiin. Etelä-Koreassa esitettiin spekulaatioita kuoleman olosuhteista, joita jotkut arvelivat epäilyttäviksi. Kim Jong-un johti 80-henkistä Kim Yang-gonin valtiollisten hautajaisten järjestelykomiteaa.
Airi Veijola

Airi Helvia Weijola, kirjailijanimi "Tuulikki Raja" (13. elokuuta 1913 Helsinki – 8. marraskuuta 1974 Helsinki) oli suomalainen ekonomi, liikkeenharjoittaja ja kirjailija. Hän julkaisi vuonna 1956 jatkosodan vuosiin sijoittuvan romaanin "Rintamalotta muistelee". Kirja julkaistiin myös 12-osaisena jatkokertomuksena "Suomen Kuvalehden" numeroissa 43/1955 – 3/1956. Aarne Tarkas ohjasi ja käsikirjoitti sen pohjalta elokuvan "Rintamalotta", joka sai ensi-iltansa marraskuussa 1956.
Weijola valmistui ekonomiksi Kauppakorkeakoulusta vuonna 1935. Hän toimi vaatetusalalla liikkeenharjoittajana ja vuosina 1944–1946 Ekonominaisten kerhon puheenjohtajana. Hän kirjoitti lukuisia novelleja. Weijola oli 1930–1940 luvuilla tunnettu naisten vaatesuunnittelija. ja hänellä oli leninkiliike Helsingissä Annankadulla.
Weijola avioitui vuonna 1940 toimitusjohtaja Erkki Vilhelm Virmailan kanssa. Weijola on haudattu Helsingissä Hietaniemen hautausmaalle.
Bayonetta 3

Bayonetta 3 on Platinum Gamesin kehittämä ja Nintendon julkaisema toimintapeli. Peli on julkaistu vuonna Nintendo Switchille.
Peli paljastettiin vuonna 2017, mutta siitä ei kerrottu paljoa julkisuuteen.
Tarina.
Pelissä Maa on Homunculi-nimisten vihollisten uhan alla ja päähenkilön on pelastettava maailma. Pelissä kuljetaan eri ulottuvuuksissa ja pelaajalla on useita maailmoja tutkittavana aiemmista osista tuttuun tehtäväpohjaiseen tapaan.
Vastaanotto.
Peli sai GameSpotin arvostelussa arvosanaksi 9/10. Moitteita peli sai tyhjiltä vaikuttavista paikoista ja NPC-hahmot näyttivät teknisesti vanhentuneilta.
Kuwaitin emiiri

Kuwaitin emiiri on Kuwaitin monarkki ja valtionpäänmies. Kuwaitin hallitsijat ovat kuuluneet Al Sabahin sukuun 1700-luvulta alkaen. Emiiri valitaan hallitijasuvun joukosta, emiiri vallitsee kruununprinssin ja parlamentti vahvistaa nimitykset.
Vuodesta 1752 maata hallinneet emiirit on lueteltu oheisessa taulukossa.
Kaliningrad K-8

Kaliningrad K-8 (Nato-raportointinimi "AA-3 Anab") on Neuvostoliitossa valmistettu ilmataisteluohjus. Se käytti puoliaktiivista tutkahakua (mikäli hävittäjässä "Uragan 5B -tutka"), mutta jotkin versiot voitiin varustaa lämpöhakeutuvalla IR-hakupäällä. Ohjuksen räjähdyskärki eli taistelulataus oli sirpaloituva ja omamassaltaan 40 kg. Ohjuksen omamassa oli 232 kilogrammaa ja sen kantama oli 23 kilometriä.
Ohjustyyppiä käytettiin myös Neuvostoliiton ulkopuolella, mutta se oli Jak-28:n, Su-11:n sekä Su-15:n pääaseistuksena. Matkanopeus oli 2,0 Machia, enin lentonopeus 3 420 km/h. Ohjustyyppi oli käytössä vuosina 1960-1992. Suhoi Su-15:n ampumalla tämän tyypin ohjuksella pudotettiin Korean Airin lento 007 vuonna 1983.
Tamsa

Tamsa on Ganges-joen sivujoki, joka on noin 264 kilometriä pitkä ja alkaa Kaimurin vuoristosta 610 metrin korkeudesta. Se virtaa Intiassa muun muassa Ayodhyan, Ambedkar Nagarin, Azamgarhin, Mau Aiman ja Ballian läpi.
Hideki Kamiya

Hideki Kamiya on japanilainen pelisuunnittelija, joka on yksi Platinum Gamesin perustajista.
Kamiya on kotoisin Matsumotosta Naganon prefektuurissa. Hän osti ensimmäiseksi konsolikseen Famicomin (NES), mutta oli sitä ennen ostanut Hudson Softin pelin "Nuts &amp; Milk" ja odotti pääsevänsä pelaamaan. Konsolien saaminen oli tuolloin vaikeaa, koska konsoli oli suosion huipulla ja konsoleita jonotettiin jo varhain. Luettuaan "Family Computer Magazine" -pelilehdestä pelinkehittäjien Shigeru Miyamoton ja Masanobu Endon haastatelun, hän halusi ryhtyä itsekin pelinkehittäjäksi.
Hän työskenteli "Resident Evil" -sarjan peleissä ja ohjasi ensimmäisen "Viewtiful Joe" -pelin työskennellessään Capcomin Clover Studiossa. Capcom sulki studion vuonna 2006 ja hän oli mukana perustamassa Seeds, Inc -yritystä Shinji Mikamin ja Atsushi Inaban kanssa. Studio sai myöhemmin uuden nimen Platinum Games. Vuonna 2023 Kamiya lähti Platinum Gamesiltä viitaten epäluottamukseen yhtiön suunnasta.
Lähtönsä jälkeen Kamiya oli vuoden ajan kilpailukiellossa, minkä takia hän ei voinut työskennellä peliteollisuudessa. Joulukuussa 2024 The Game Awards -gaalassa julkistettiin "Okamin" jatko-osa ja kerrottiin, että Kamiya oli liittynyt pelin kehittäjiin, entisten PlatinumGamesin työntekijöiden perustamaan Cloversiin.
Meghna

Meghna () on Bangladeshissa sijaitseva suuri joki, joka yhdessä kahden muun joen kanssa muodostaa Gangesin suiston. Sen on noin 264 kilometriä pitkä, sen virtaama on keskimäärin 40 533 m³/s ja valuma-alue noin 1 574 224 neliökilometriä. Joki on leveydeltään esimerkiksi Bholan luona noin 13 kilometriä. Joki sijaitsee maan eteläosassa ja laskee Bengalinlahteen.
RDS-3

RDS-3 Marija () on Neuvostoliitossa kehitelty taktinen ydinase, jonka voimakkuus oli 41.2 kilotonnia. Ase käytti uudenlaista, levitoivaa rakennetta (ns. "Levitated Pit"). Siinä sisempi rakenne oli plutoniumia ja ulompi rakenne Uraani-235:ttä: suhteessa 1/3. Ase oli uudemman järjestelyn, uraanin ollessa kompositiossa, myös ns. Kypärä-rakenteen myötä edellistä 100 kg kevyempi. Räjähtävien fissiilien ainesosien välissä oli levitoiva eli kelluva kaasupatja. Pommi räjäytettiin imploosiolla.
Asetta testattiin Neuvostoliiton ensimmäisessä ydinaseen ilmapudotuksessa, kun pommi pudotettiin 1951 Semipalatinskissä Kazakstanissa Tupolev Tu-4 -pommikoneesta. Koeräjäytys kuvattiin 7,5 kilometrin päästä ja aseen aiheuttama valoilmiö näkyi 170 kilometrin päähän - samoin kuten räjäytyksen äänikin. Räjäytyskorkeus oli 380 - 400 metriä maanpinnasta. RDS-3 hyväksyttiin 1953 Neuvostoliiton asearsenaaliin. 3 100 kilogrammaa painava ydinase oli myös asennettavissa Tupolev Tu-16:een. Asetta seurasi pian kevyempänä ja monikäyttöisempänä RDS-4 "Tatjana".
Boundaryn piirikunta

Boundaryn piirikunta () on Yhdysvaltojen Idahon osavaltiossa sijaitseva piirikunta. Sen väkiluku oli 12 056 vuonna 2020. Piirikunnan hallintokeskus on Bonners Ferryn kaupunki. Piirikunta on perustettu vuonna 1915. Boundaryn piirikunta on saanut nimensä siitä, että sillä on raja Kanadan kanssa, ollen ainoa kansainvälisen rajan omaava piirikunta Idahossa.
Väestö.
Vuonna 2020 Boundaryn piirikunnan 12 056 asukkaasta valkoisia oli 92,9 %, alkuperäisasukkaita 2,0 %, aasialaisia 1,6 %, mustia 0,8 % ja Tyynenmeren alkuperäisasukkaita 0,1 %. Asukkaista 2,6 % kuului kahteen tai useampaan rotuun. 6,4 % asukkaista puhui kotonaan jotain muuta kieltä kuin englantia ja 4,2 % asukkaista oli syntynyt ulkomailla.
Ruususuklaa

Ruususuklaa oli täytesuklaalevy, jota Hellas valmisti vuodesta 1957 alkaen. Se oli ensimmäinen suomalainen suklaalevy, jossa oli erilaisia täytteitä yhdessä levyssä. Ruususuklaan valmistus lopetettiin Neuvostoliiton viennin loputtua.
Ruususuklaassa oli loppuaikoina yksi rivi kutakin viittä täytettä, joita olivat ananas, vadelma, appelsiini, nougat ja mansikka. Pääosin 100 gramman kokoisten maitosuklaalevyjen keltataustaisessa kääreessä oli eriväristen ruusujen kuvia.
Ruususuklaa oli "Ilta-Sanomien" kyselyssä kaivattujen ja kadonneiden tuotteiden kärjessä muun muassa vuonna 2023.
Ruususuklaan mukaan nimetty Ruususuklaankuja sijaitsee Turussa Kärsämäen kaupunginosassa lähellä entistä makeistehdasta. Alueen nimistö on muutenkin makeispitoinen.
Kuninkaankartanonsaari

 
Kuninkaankartanonsaari (ruots. "Kungsgårdholmen") on Helsingin Vanhaankaupunkiin kuuluva saari. Se sijaitsee Vantaanjoen suulla Vanhankaupunginselän pohjoispuolella. Saari jakaa Vantaanjoen kahteen uomaan, jotka tunnetaan Vanhankaupunginkosken läntisenä ja itäisenä haarana. Saarella sijaitsee Tekniikan museo.
Kuninkaankartanonsaaren pohjoispään kautta kulkee Viikintie, jolla on sillat Vantaanjoen molempien haarojen yli.
Historia.
Kuninkaankartanonsaari on saanut nimensä Helsingin kuninkaankartanosta, jonka kuningas Kustaa Vaasa perusti jo ennen Helsingin kaupungin perustamista. Saari kahden kosken välissä nähtiin hyvin sopivana sotilaalliselle tukikohdalle uutta kaupunkia perustaessa. Puolustusnäkökulma oli yksi syy siihen, miksi kaupunkia ei perustettu Santahaminaan, kuten alun perin oli suunniteltu. Kuninkaankartanonsaaren ympäri rakennettiin suojavalli ja sen puolustukseen kuului huomattava tykistö. Alkuperäisiin suunnitelmiin kuulunutta linnaa ei kuitenkaan koskaan rakennettu. Pinta-alaltaan saari oli liian pieni vankalle linnalle, ja sen lisäksi uhkana pidettiin saaren ympärillä olleita korkeita mäkiä, joista linna olisi ollut altis tuhoisalle tykkitulelle. Kaiken lisäksi Ruotsin voimavarat eivät enää riittäneet saaren puolustusjärjestelmän vahvistamiseen kuningaskunnan alkaessa valmistautua suureen Venäjän sotaan.
Conquistador-luokka

Conquistador-luokka oli Espanjan laivaston kahden kaksikantisen 60-tykkisen linjalaivan muodostama alusluokka.
Suunnittelu.
Pedro de Torresin suunnittelemat alukset valmistettiin Havannassa. Ne perustuivat Ciprián Autránin järjestelmään, joka esiteltiin 1740.
Kleppe/Verdalen

Kleppe/Verdalen on taajama Kleppin kunnassa Rogalandin läänissä Norjassa ja kuntansa hallinnollinen keskus. Taajaman pinta-ala on 3,3 neliökilometriä ja asukasluku 9 650 vuonna 2022.
Pollestad

Pollestad on taajama Kleppin kunnassa Rogalandin läänissä Norjassa. Taajaman pinta-ala on 0,5 neliökilometriä ja asukasluku 781 vuonna 2022.
Orren kirkko

Orren kirkko () on Kleppin kunnassa Rogalandin läänissä Norjassa sijaitseva kivinen pitkäkirkko vuodelta 1950.
Kvernaland

Kvernaland on taajama Kleppin, Timen ja Sandnesin kunnissa Rogalandin läänissä Norjassa. Taajaman pinta-ala on 4,5 neliökilometriä ja asukasluku 7 720 vuonna 2022. Kvernalandin suurin yritys on maatalouskoneita valmistava Kverneland Group.
Olavi Oksman

Olavi Otto Simeon Oksman (s. 4. toukokuuta 1934 Tampere) on suomalainen diplomi-insinööri ja eläköitynyt energia-alan yritysjohtaja, joka on saanut teollisuusneuvoksen arvonimen.
Perhe ja opinnot.
Oksmanin vanhemmat olivat maalari Otto Oksman ja Helmi Elisabeth Mikkonen. Professori Juhani Oksman on hänen veljensä. Olavi Oksman avioitui 1958 farmaseutti Mirja Sisko Orvokki Granrothin kanssa. Oksman tuli ylioppilaaksi Rovaniemen yhteislyseosta 1953 ja valmistui diplomi-insinööriksi Teknillisen korkeakoulun sähköosastolta 1959. Hän oli opintojensa aikana Kemijoki Oy:n asentajan apulainen 1955, tie- ja vesirakennushallinnon harjoittelija 1956, Rovakairan Sähkö Oy:n harjoittelija 1957, Helsingin kaupungin sähkölaitoksen asemapäivystäjä 1958 ja Teknillisen korkeakoulun sähkötekniikan osaston sähkökoneitten assistentti 1958–1959.
Ura.
Valmistuttuaan Oksman oli Kemijoki Oy:n palveluksessa, sähköinsinööri ja käyttöinsinööri 1959–1962, laitostoimiston sähköinsinööri 1962–1980, laitostoimiston päällikkö 1980–1985, sähköosaston johtaja 1985–1987 teollisuusneuvos Karl Lehtisen jälkeen ja tuotantoyksikön johtaja 1987–1999. Hänellä on ollut useita oman alansa asiantuntija- ja luottamustehtäviä, mutta hän oli myös muun muassa Rovaniemen Palloseuran puheenjohtaja 1966–1969. Teollisuusneuvoksen arvonimen Oksman sai 1999.
Feisteinin majakka

Feisteinin majakka () on Kleppin kunnassa Rogalandin läänissä Norjassa sijaitseva majakka. Se perustettiin vuonna 1859, automatisoitiin 1988 ja jätettiin miehittämättömäksi 1990.
Kleppin kirkko

Kleppin kirkko () on Kleppin kunnassa Rogalandin läänissä Norjassa sijaitseva puinen pitkäkirkko vuodelta 1846.
Orren vanha kirkko

Orren vanha kirkko () on Kleppin kunnassa Rogalandin läänissä Norjassa sijaitseva kivinen pitkäkirkko vuodelta 1250.
Kverneland Group

Kverneland Group on monikansallinen, alun perin norjalainen maatalouskoneiden valmistaja. Se perustettiin Kleppissä vuonna 1879. Nykyisin sillä on Norjan lisäksi tehtaita Tanskassa, Italiassa, Alankomaissa, Saksassa, Ranskassa ja Australiassa. Vuodesta 2012 Kverneland on kuulunut japanilaiseen Kubota-konserniin.
Tihonov

Tihonov, naisilla Tihonova, on muun muassa seuraavien henkilöiden sukunimi:
Punaista ja mustaa

Punaista ja mustaa () on ranskalaisen Stendhalin kirjoittama yhteiskunnallinen romaani, joka julkaistiin vuonna 1831. Sen alaotsikko on "Kronikka XIX vuosisadalta." Kirjassa kuvataan niitä ongelmia, jotka Ranskassa aiheuttivat levottomuutta Bourbonien suvun vallassaoloaikana vuosina 1814-30. Kirjan päähenkilö on nuori mies nimeltään Julien Sorel.
Al Green (poliitikko)

Al Green (s. 1. syyskuuta 1947 New Orleans, Louisiana) on yhdysvaltalainen demokraattipuolueen poliitikko.
Green opiskeli Florida A&amp;M Universityssa ja Tuskegeen yliopistossa. Hän sai oikeustieteen maisterin oppiarvon Texas Southern Universitysta vuonna 1974. Hän toimi Harrisin piirikunnan rauhantuomarina Texasissa vuosina 1977–2004. Green valittiin Yhdysvaltain edustajainhuoneen jäseneksi tammikuusta 2005 alkaen. 4. maaliskuuta 2025 hänet poistettiin salista mielen osoittamisesta Donald Trumpin kongressille pitämän puheen aikana. Hänen viestinsä oli, ettei Trumpilla ollut valtuuksia leikata terveydenhuollon vakuutusjärjestelmästä.
Tuntemattoman sotilaan hauta (Lontoo)

Tuntemattoman sotilaan hauta Lontoossa sijaitsee Lontoon Westminster Abbey -kirkon keskilaivassa lähellä lännen suuntaista ovea. 
Westminster Abbeyn tuntemattoman sotilaan hauta on historian ensimmäinen lajiaan. 
Ajatus.
Vuonna 1916 pastori David Railton näki Armentièresissa syrjäisen haudan. Haudan päällä oli kömpelö risti, johon oli kirjoitettu kynällä ”Tuntematon brittisotilas”. Railton pohti, mitä hän voisi tehdä lievittääkseen sotilaan omaisten tuskaa. ”Hiljaa ja vähitellen ajatusten sumusta nousi tämä selkeä ja vahva vastaus: "Kannettakoon tämä ruumis – tämä hänen symbolinsa – meren yli kotimaahansa."” Railton kirjoitti Westminsterin dekaanille Herbert Rylelle ja ehdotti, että tuntemattomalle sotilaalle perustettaisiin kansallisesti tunnustettu hauta. Ajatus esiteltiin hallitukselle ja hyväksyttiin nopeasti.
Sotilas.
Haudattava ruumis valittiin joukosta brittisotilaita, joiden jäännökset oli tuotu Ranskan St Poliin neljältä taistelukentältä (Aisne, Somme, Arras ja Ypres). Ruumiit oli kaivettu esiin sodan alkuvaiheessa kuolleiden sotilaiden merkitsemättömistä haudoista. Näin oli päätetty tehdä, jotta hajoaminen olisi tehnyt ruumiit tunnistamattomiksi. Jäänteet tarkistettiin vielä tunnistamisen mahdollistavien merkkien varalta, minkä jälkeen jokainen peitettiin Yhdistyneen kuningaskunnan lipulla. St Poliin rakennetussa tilapäiskappelissa Ranskan ja Flanderin joukkojen komentaja, prikaatikenraali Louis John Wyatt valitsi ruumiista yhden – tarinan mukaan silmät sidottuna. Yhdessä eversti Gellin kanssa Wyatt asetti ruumiin tavalliseen arkkuun ja sinetöi sen. Muut ruumiit haudattiin uudelleen.
Saatto.
Tuntemattoman sotilaan arkku vietiin Boulogneen ja asetettiin toiseen arkkuun, joka oli valmistettu Hampton Courtin tammesta ja lähetetty Englannista. Sen laatassa oli kaiverrus: ”Brittiläinen soturi, joka kaatui Suuressa sodassa 1914–1918 kuninkaan ja isänmaan puolesta”. Isomman arkun päälle oli kiinnitetty kuningas Yrjö V:n yksityiskokoelmasta saatu 1500-luvun miekka. Arkku kuljetettiin "HMS Verdun" -hävittäjäaluksella Doveriin, josta se vietiin junalla Lontooseen. 
11. marraskuuta 1920, päivälleen kaksi vuotta sodan päättymisen jälkeen, tuntemattoman sotilaan ruumis vietiin kulkueessa Lontoon läpi Whitehalliin, jossa Yrjö V paljasti uuden sotamuistomerkin, The Cenotaphin. Kello 11 pidettiin kahden minuutin hiljaisuus. Sen jälkeen ruumis vietiin Westminster Abbeyyn, jossa se haudattiin sadan Viktorian ristin sotilaan kunniavartioston saattelemana. Hauta täytettiin Ranskan taistelukentiltä tuodulla mullalla. 
Vaikutus.
Samalla hetkellä, kun Britannia hautasi tuntemattoman sotilaansa, Ranska hautasi oman tuntemattoman sotilaansa Pariisin Riemukaarelle.
Ensimmäisen viikon aikana arviolta 1 250 000 ihmistä kävi Westminster Abbeyssä katsomassa hautaa. Sen jälkeen kuluneina vuosikymmeninä monet maat ovat perustaneet omat muistomerkkinsä tuntemattomalle sotilaalle.
Nainen, elämä, vapaus

Nainen, elämä, vapaus () on poliittinen ja feministinen iskulause, jota on 2020-luvulla käytetty erityisesti Iranin hallinnon sortotoimenpiteitä vastustavissa suurmielenosoituksissa. Iskulauseella on juurensa kurdien järjestämissä aiemmissa mielenosoituksissa (esimerkiksi Turkissa) ja kurdilaisissa taistelujärjestöissä. Kurdijohtaja Abdullah Öcalan on kirjoittanut paljon naisen roolista ja vapaudesta. Näiden ajatusten mukaan yhteiskunta ei ole vapaa, jos nainen ei ole vapaa. Vuonna 1978 perustettu Kurdistanin työväenpuolue PKK on ajanut keskeisesti naisten vapauttamista. 
Syyrian sisällissodassa monet pääasiassa naisista koostuneet kurdilaiset taistelujoukot (esimerkiksi YPJ) ovat käyttäneet iskulausetta taisteluhuutonaan taistellessaan ISISiä vastaan ja rakentaen autonomista Rojavaa Syyriassa muiden kurdien ja alueellisten väestöryhmien kanssa.
Laajempaan tietoisuuteen ”nainen, elämä, vapaus” -iskulause nousi Iranin huivikapinan aikaan. Iranin moraalipoliisi pidätti nuoren kurdinaisen Jîna (Mahsa) Aminin ja pahoinpiteli hänet kuoliaaksi. Moraalipoliisi syytti Aminia päähuivin huolimattomasta käytöstä. Jo aiemmin laajat protestit laajenivat siveyspoliisin tekemän tapon seurauksena edelleen ja vastustus kohdistui Iranin hallintoa kohtaan kokonaisuudessaan. Iranin hallinto on sittemmin tehnyt joitakin myönnytyksiä ja lentokoneonnettomuudessa kuolleen presidentin Ebrahim Raisin seuraajaksi valittu Masud Pezeškian on pyrkinyt tekemään uudistusmielisempää politiikkaa maassa.
Jeremiah Azu

Jeremiah Azu (s. 15. toukokuuta 2001 Rotterdam) on walesilainen pikajuoksija, joka edustaa Ison-Britannian maajoukkuetta. Hän on 4 × 100 metrin viestin olympiamitalisti ja Euroopan-mestari. Hän voitti 60 metrin juoksun sisäratojen Euroopan- ja maailmanmestaruuden 2025.
Ura.
Azu voitti alle 23-vuotiaiden Euroopan-mestaruuden 100 metrillä vuonna 2021. Hän saavutti ensimmäisen aikuisten arvokisamitalinsa Münchenin EM-kilpailuissa 2022 jossa hän juoksi pronssille 100 metrin juoksussa. Hän voitti myös Euroopan-mestaruuden 4x100 metrin viestissä Ison-Britannian joukkueessa.
Espoossa 2023 pidetyissä Euroopan alle 23-vuotiaiden mestaruuskilpailuissa Azu voitti kultaa 100 metrillä tuuliavusteisella ajalla 10,05 s. Hänestä tuli ensimmäinen walesilainen 100 metrin juoksija, joka rikkoi 10 sekunnin rajan sallituissa olosuhteissa juostessaan 9,97 Saksassa 25. toukokuuta 2024.
Azu kilpaili Britannian joukkueessa Pariisin olympialaisissa 2024. Hänet hylättiin 100 metrin alkuerässä varaslähdön vuoksi, mutta hän voitti olympiapronssimitalin 4x100 metrin viestissä.
Hän voitti Euroopan-mestaruuden Apeldoornin sisäratojen EM-kilpailuissa 2025 60 metrin juoksussa ennätyksellään 6,49. Kaksi viikkoa myöhemmin hän voitti saman matkan maailmanmestaruuden Nanjingissa niin ikään ajalla 6,49. Tokion MM-kilpailuissa 2025 hän karsiutui 100 metrin välierissä.
Azu juoksi 100 metrin ennätyksensä 9,97 Leverkusenissa 25. toukokuuta 2024, 200 metrin ennätyksensä 20,83 Cardiffissa 29. kesäkuuta 2025 sekä sisäradoilla 60 metrin ennätyksensä 6,49 Apeldoornissa 8. maaliskuuta 2025.
Yksityiselämä.
Azu syntyi Alankomaissa ja kasvoi Cardiffissa, Walesissa. Hän on ghanalaista syntyperää. Hänestä tuli isä maaliskuussa 2025.
Christopher Steele

Christopher Steele (s. 1964 Aden, Jemen) on brittiläinen entinen tiedusteluviranomainen. Hän työskenteli MI6:n palveluksessa 1980-luvulta vuoteen 2009 ja perusti sitten Orbis Business Intelligence -yrityksen. Hän laati vuonna 2016 Donald Trumpin Venäjä-yhteyksiä tarkastelevan Steelen muistion Fusion GPS -yritykselle.
Steele valmistui Cambridgen yliopistosta oppiarvolla sosiaalitieteissä ja politiikan tutkimuksessa vuonna 1986. Tämän jälkeen hän aloitti työskentelyn MI6:n palveluksessa. Hän oli sen tehtävissä Ison-Britannian suurlähetystössä Moskovassa vuosina 1990–1993. Steele johti MI6:n Venäjä-tutkimuksia vuosina 2006–2009 ja tutki muun muassa Aleksandr Litvinenkon murhaa. Perustettuaan yksityisyrityksensä Orbis Business Intelligencen Steele tutki FIFA:an liittynyttä korruptiota ja venäläistä järjestäytynyttä rikollisuutta. Hänen huhtikuussa 2016 valmistuneessa tutkinnassaan havaittiin Venäjän Ranskassa, Italiassa, Britanniassa, Saksassa ja Turkissa harjoittamaa poliittista vaikuttamista, johon kuului vihanlietsontaa sosiaalisessa mediassa ja poliitikkojen rahoittamista. Raportin mukaan Venäjän pitkäaikainen pyrkimys oli äärimmäisten poliittisten liikkeiden ja vaikuttajien tukeminen Euroopan liberaaleja demokratioita vastaan.
Trumpia koskeneen muistion Steele laati Fusion GPS -yritykselle. Haastatteluihin perustuvan materiaalin mukaan Venäjä vaikutti Yhdysvaltain presidentinvaaleissa 2016 Trumpin hyväksi. Vladimir Putinin kuvailtiin tukeneen Trumpia kylvääkseen eripuraa ja epäyhtenäisyyttä Yhdysvaltain sisällä sekä Yhdysvaltain transatlanttisen liittolaisverkoston keskuudessa. Steelen lähteiden mukaan FSB:lla oli hallussaan materiaalia, jossa Trumpin maksusta prostituoidut virtsasivat Moskovan Ritz-Carlton-hotellissa sänkyyn, jossa Barack ja Michelle Obama olivat nukkuneet valtiovierailun aikana. Väitteelle oli neljä lähdettä. Steele esitti löydöksensä FBI:lle. Haastatteluihin perustuvan materiaalin luotettavuus on ollut kiistelyn kohteena. Historioitsija David Garrow kyseenalaisti "Wall Street Journalissa" Steelen motiivit. Steelen puolestapuhujat kuitenkin esittivät, että myös löydösten salaaminen olisi ollut raskauttavaa. Steelen muistion tiedot olivat osittain yhdenmukaisia Yhdysvaltain tiedustelupalveluiden muita kanavia pitkin saamien tietojen kanssa. Trump piti muistiota valeuutisena, ja tämän kannattajat syyttivät Steeleä toimimisesta Hillary Clintonin hyväksi yhteistyössä yhdysvaltalaisen tiedustelun sekä lainvalvonnan kanssa vaalituloksen mitätöimiseksi.
Steelen ensimmäinen vaimo kuoli pitkään sairastettuaan vuonna 2009. Pariskunta sai yhdessä kolme lasta. Vuonna 2012 Steele solmi uuden avioliiton. Kirjassa "Unredacted – Russia, Trump, and the Fight for Democracy" (2024) Steele väitti, että Putin toivoi Trumpin voittavan vuoden 2024 presidentinvaalit, mikä Steelen mukaan vaikuttaisi ratkaisevasti maailmanjärjestykseen ja aiheuttaisi “strategisen kaaoksen”.
Matti Lindström

Matti Jarmo Lindström (s. 27. joulukuuta 1945 Laukaa) on suomalainen insinööri, kemisti ja emeritusprofessori.
Lindström syntyi teknikko Viktor Einar Lindströmin ja liikkeenharjoittaja Toini Milja Sanelma Hännisen perheeseen. Hän avioitui 1972 Elisabeth Maija-Dina Gummeruksen kanssa. Lindström tuli ylioppilaaksi Helsingin Suomalaisesta Yhteiskoulusta 1964 ja valmistui Teknillisestä korkeakoulusta diplomi-insinööriksi 1970 ja tekniikan lisensiaatiksi 1976. Tekniikan tohtoeriksi hän väitteli siellä tutkimuksella "Non-linear perturbation functions for chronopotentiometric studies of electrode kinetics". 
Lindström oli Teknillisen korkeakoulun assistentti 1970–1979 ja Lappeenrannan teknillisen yliopiston, aiemmin teknillinen korkeakoulu, fysikaalisen kemian apulaisprofessori ja professori vuodesta 1980 eläköitymiseensä saakka.
Valuuttasäännöstely

Valuuttasäännöstely on valtion toimintaa, jolla se määrää rajoituksia valuutan ostamiseen, myymiseen tai siirtämiseen rajojensa yli. Valuuttasäännöstelyn tarkoituksena on hallita kansantalouden tasapainoa, suojata kansallista valuuttaa, vakauttaa sen vaihtokurssia, estää pääoman hallitsematonta pakenemista ja vaikuttaa maan rahapolitiikkaan erityisesti epäsuotuisan maksutaseen korjaamiseksi.
Valuuttasäännöstely on ollut monissa maissa käytössä erityisesti sotien ja muiden taloudellisten kriisien yhteydessä. Esimerkiksi 1930-luvun laman vuosina useat maat ottivat käyttöön valuuttasäännöstelyn suojatakseen valuuttavarantojaan. Bretton Woods -järjestelmän (1944–1971) aikana monet maat säätelivät valuutanvaihtoa taloudellisen vakauden säilyttämiseksi.
Toisen maailmansodan jälkeen monissa maissa, kuten Iso-Britanniassa ja Suomessa, oli voimassa tiukat valuuttasäännökset. 1970-luvun jälkeen globalisaation ja rahoitusmarkkinoiden vapauttamisen myötä monet maat ovat purkaneet valuuttasääntelyä, mutta jotkin valtiot käyttävät sitä edelleen talouden ohjailuun. Nykyisin Kansainvälisen valuuttarahaston ohjeet eivät suosittele valuuttasäännöstelytoimien käyttöä muille kuin siirtymätalouksille eli maille, jotka ovat siirtymässä suunnitelmataloudesta markkinatalouteen.
Valuuttasäännöstelyn kannattajat argumentoivat, että se suojaa kansantaloutta spekulaatiolta ja vakauttaa maan rahoitusjärjestelmää. Vastustajat puolestaan katsovat, että sääntely voi hidastaa talouskasvua, estää ulkomaisia investointeja ja vaikeuttaa ulkomaisten yritysten maassa tekemien voittojen kotiuttamista.
Valuuttasäännöstelyn muodot.
Valuuttasäännöstely voi ilmetä useilla tavoilla, kuten:
Varzob

Varzob () on Kofarnihonin sivujoki Tadžikistanissa. Sen pituus on 71 kilometriä (Ziddīn alkulähteiltä 96 kilometriä) ja valuma-alueen laajuus 1 740 neliökilometriä.
Varzob saa alkunsa Hisorvuorten lumikentiltä ja jäätiköiltä tulevien Maixūra- ja Ziddījokien yhtymäkohdasta. Se virtaa kohti etelää kapeassa laaksossa. Dušanben kaupungin alueella Varzobiin yhtyy Lutšob, jolloin joki saa nimen Dušanbe.
Joen keskimääräinen virtaus on 53,5 kuutiometriä sekunnissa. Vesi on korkeimmillaan maalis-toukokuussa ja heinä-elokuussa (enimmillään 880 kuutiometriä sekunnissa). Joulu-helmikuussa virtaus on vain 12–14 kuutiometriä sekunnissa.
Varzobin laaksossa kulkee Dušanbestä pohjoiseen johtava maantie. Joessa on useita vesivoimalaitoksia. Sen vettä käytetään Suuren Hisorin kanavan avulla maatalouden keinokasteluun Rūdakīn, Hisorin ja Tursunzodan piireissä.
Termoablaatio

Termoablaatio eli kohdun limakalvon lämpöhoito on hoitomuoto runsaiden kuukautisten hoitoon. Termoablaatio ei auta kuukautiskipuihin. Termoablaatiota saatetaan suositella vasta sen jälkeen, kun potilas on kokeillut ehkäisypillereitä tai kierukkaa. Termoablaatio on merkittävästi vähemmän invasiivinen toimenpide kuin kohdunpoisto. 
Yleisyys.
Menetelmä on ollut Suomessa käytössä 1980-luvulta alkaen. Suomessa tehtiin vuosina 1997–2014 yhteensä 5 484 termoablaatiota. Vuonna 2015 Suomessa tehtiin 631 termoablaatiota. 
Soveltuvuus.
Termoablaatio ei välttämättä sovellu henkilöille, joilla on kohtuun liittyvä sairaus, tulehdus, syöpä tai kohonnut syövän riski. Termoablaatiota ei myöskään suositella henkilöille, jotka haluavat tulla raskaaksi tulevaisuudessa.
Toimenpide.
Nykytekniikka mahdollistaa termoablaation tekemisen polikliinisesti paikallispuudutuksessa. Toimenpiteessä kohtuonteloon viedään emättimen kautta instrumentti, jolla limakalvo poltetaan. Pallohoitometodilla limakalvo poltetaan kuumalla nesteellä täytetyllä pallolla, mutta metodi ei ole yhtä tehokas kuin verkkoelektrodin käyttäminen, jolla yltää kohdun nurkkiin saakka. Toimenpide voidaan tehdä missä välissä kuukautiskiertoa tahansa. Toimenpide kestää nopeimmillaan 90 sekuntia.
Vaikutukset.
Lämpöhoidon jälkeen kuukautisvuodot vähenevät tai lakkaavat kokonaan. Noin puolella hoidetuista kuukautiset loppuvat kokonaan. Limakalvon täydellinen tuhoutuminen riippuu käytettävästä instrumentista ja naisen iästä. Komplikaatiot ovat harvinaisia ja yleensä lieviä, lähinnä tulehduksia.
Kohdun limakalvon tuhoamisen jälkeen uusintatoimenpiteen riski on jopa 38 %. Endometriumin syövän riski näyttäisi olevan normaaliväestöä pienempi termoablaation jälkeen.
Termoablaatio alentaa merkittävästi raskaaksi tulemisen mahdollisuutta. Termoablaatio ei ole kuitenkaan ehkäisy- tai sterilisaatiomenetelmä, joten mikäli raskaaksi tulemista haluaa välttää, on ehkäisystä huolehdittava muilla tavoin. Erään tutkimuksen mukaan raskautumisen todennäköisyys oli termoablaation jälkeen 0,24 – 5,2 prosenttia. 
Kohdun limakalvon tuhoamisen jälkeisiin raskauksiin liittyy normaalia enemmän vakavia komplikaatioita. Raskaus kohdun limakalvon tuhoamisen jälkeen on aina riskiraskaus. Sen vuoksi joillekin termoablaatiopotilaille saatetaan suorittaa myös sterilisaatio, jotta riskiraskaudet vältetään pysyvästi.
Lop Nur

Lop Nur eli Lop Nor (, , ) on kiinalainen ydinaseiden testaamiseen tarkoitettu tukikohta Xinjiangissa. Alueella on laukaistu arviolta ainakin 45 ydinasetta, mutta joidenkin viitetietojen mukaan sitäkin enemmän. Alue sijaitsee Luoteis-Kiinassa lähellä uiguurien asuma-aluetta. Ainakin yhden ydinkokeen on osoitettu olevan ns. rakettikoe, jossa ydinase laukaistaan avaruuteen. Ensimmäinen koeräjäytys (Projekti 596) toteutettiin ns. uraanipommilla (U-235), jonka räjäytys imploosiolla tehtiin 16. lokakuuta 1964. Myös Kiinan ensimmäinen lämpöydinpommi räjäytettiin samassa paikassa 17. kesäkuuta 1967.
Vít Rakušan

Vít Rakušan (16. kesäkuuta 1978 Kolín, Tšekkoslovakia) on tšekkiläinen poliitikko. Rakušan on toiminut Pormestarit ja sitoutumattomat (STAN) -puolueen puheenjohtajana vuodesta 2019 ja Tšekin sisäministerenä joulukuusta 2021 alkaen. Koulutukseltaan Rakušan on opettaja.
Elämäkerta.
Rakušan syntyi keskiböömiläisessä Kolínin kaupungissa vuonna 1978. Hän valmistui České Budějovicen yliopistosta historian ja germanistiikkan sekä myöhemmin Prahan Kaarlen yliopistosta koulujohtamisen tutkinnoista. Rakusan työskenteli opettajana Kutná Horassa sijaitsevassa Jiří Orten lukiossa, missä hän opetti historiaa, saksaa sekä yhteiskuntaoppia.
Rakušan valittiin kotikaupunkinsa Kolínin kaupunginvaltuustoon vuoden 2010 kunnallisvaaleissa. Marraskuusta 2010 vuoteen 2019 hän toimi kaupungin pormestarina. Rakušanin pormestarikaudella Kolínin velkataakka väheni 950 miljoonasta 470 miljoonaan korunaan. Liberaalipuolue STAN:iin hän liittyi vuonna 2015, ja hänet valittiin sen varapuheenjohtajaksi vajaa vuosi myöhemmin. Tšekin edustajainhuoneeseen hänet valittiin vuoden 2017 vaaleissa. Ensimmäisellä kaudellaan hänet valittiin turvallisuusvaliokunnan ja ulkoasiainvaliokunnan jäseniksi sekä sotilastiedustelun pysyvän valvontakomitean puheenjohtajaksi. Rakušan toimi myös sananvapauden ja tiedotusvälineiden keskittyneen alivaliokunnan jäsenenä.
STAN:in puoluekokous valitsi Rakušanin puolueen puheenjohtajaksi huhtikuussa 2019. Vuoden 2021 edustajainhuoneenvaaleihin STAN osallistui vaaliliitossa yhdessä Tšekin piraattipuolueen kanssa. Vaaliliitto sijoittui vaaleissa kolmanneksi, ja STAN sai 33 parlamentaarikon paikkaa. Rakušan valittiin Fialan hallituksen sisäministeriksi ja varapääministeriksi.
Yksityiselämä.
Rakušanin isä on Tšekin sosiaalidemokraattisen puolueen entinen senaattori Jan Rakušan. Hänen äitinsä työskenteli Ratbořissä lääkärinä. Rakušan on heidän kolmesta lapsestaan nuorin. Rakušan on naimisissa, ja hänellä on kolme lasta. Hän puhuu sujuvasti saksaa ja englantia.
Undekyyni

Undekyyni on orgaaninen yhdiste, joka kuuluu alkyyneihin, joille tunnusomainen piirre on yksi kolmoissidos hiiliatomien välillä. Kaikki alkyynit (kuten myös undekyyni) ovat alkeenien tapaan tyydyttymättömiä yhdisteitä. Undekyynin kemiallinen kaava on C11H20.
Hydroksisitronellaali

Hydroksisitronellaali (C10H20O2) on aldehydeihin ja alkoholeihin kuuluva terpenoidijohdannainen ja orgaaninen yhdiste. Yhdistettä käytetään ainesosana hajusteissa ja muiden yhdisteiden valmistamiseen.
Ominaisuudet, valmistus ja käyttö.
Huoneenlämpötilassa hydroksisitronellaali on väritöntä tai kellertävää nestettä. Aineen kukkaismainen ominaistuoksu muistuttaa kieloja, tai syreenejä. Yhdiste liukenee kohtalaisesti veteen ja hyvin etanoliin. Voimakkaasti happamissa tai emäksisissä oloissa se hydrolysoituu. Hydroksisitraali on kiraalista ja sitä käytetään sekä puhtaina enantiomeereinä että raseemisena seoksena.
Hydroksisitronellaalin valmistamiseen on useita tapoja. Käytyin tapa on lähteä sitronellaalista, mutta myös sitronellolia, dihydromyrsenolia tai myrseeniä voidaan käyttää synteesin lähtöaineita. Sitronellaalista valmistetaan ensimmäisessä vaiheessa joko imiini- tai oksatsolidiinijohdannainen. Esimerkiksi reaktiolla dietanoliamiinin kanssa muodostuu oksatsolidiiniryhmä. Muodostunut johdannainen reagoi rikkihapon vesiliuoksen kanssa additioreaktiolla. Imiini- tai oksatsolidiiniryhmän hydrolyysin jälkeen saadaan tuotteena hydroksisitronellaalia.
Hydroksisitronellaali on yksi eniten tuotetuista tuoksuaineista. Sitä käytetään kukkaistuoksuna esimerkiksi hajuvesissä ja puhdistusaineissa. Hydroksisitronellaalista valmistetaan myös asetaali- tai imiinijohdannaisia, jotka ovat myös hajusteissa käytettyjä aineita.
João Pedro

João Pedro Junqueira de Jesus (s. 26. syyskuuta 2001 Ribeirão Preto), yleisesti tunnettu vain nimellä João Pedro, on brasilialainen jalkapalloilija, joka edustaa Englannin Valioliigassa pelaavaa Chelseaa. Hän on pelipaikaltaan hyökkääjä.
João Pedro aloitti uransa Fluminensen akatemiasta. Vuonna 2018 Englannin Mestaruussarjassa pelannut Watford kiinnostui João Pedron hankkimisesta tammikuussa 2020, ennen kuin hän oli tehnyt ammattilaisdebyyttiään. Pedro debytoi Fluminensen edustusjoukkueessa 28. maaliskuuta 2019 tullen vaihdosta kentälle 2–1-tappiossa Flamengoa vastaan. Hän pelasi Fluminensessa vuonna 2019 kaikkiaan 24 Serie A:n ottelua, joissa hän teki neljä maalia. Copa Sudamericanassa hän pelasi neljä ottelua ja teki hattutempun Atlético Nacionalia vastaan.
Pedro siirtyi Watfordiin tammikuussa 2020 ja pelasi loppukauden aikana vaihtopelaajana kolmessa valioliigaottelussa. Hän teki ensimmäisen maalinsa uudelle joukkueelleen 1–0-voitossa Luton Townia vastaan Mestaruussarjan ottelussa syyskuussa 2020. Hän pelasi kauden aikana 38 sarjaottelua ja teki yhdeksän maalia. Ensimmäisen valioliigamaalinsa hän teki Manchester Unitedia vastaan marraskuussa 2021. Hän pelasi kaudella 2021–2022 kaikkiaan 28 valioliigaottelua ja teki kolme maalia. Watfordin pudottua jälleen sarjasta hän pelasi kaudella 2022–2023 Mestaruussarjassa 35 otelua ja teki 11 maalia.
Keväällä 2023 João Pedro siirtyi valioliigajoukkue Brightoniin noin 30 miljoonan punnan siirtosummalla. Hän teki Brighton-debyyttinsä kauden avauspelissä 12. elokuuta ollen avauskokoonpanossa ja tehden maalin rangaistuspotkusta 4–1-kotivoitossa sarjanousija Lutonia vastaan. Pedro teki kaudella 2023-24 Valioliigassa 31 ottelussa yhdeksän maalia ja syötti kolme. Kaudella 2024–2025 hän pelasi 27 valioliigaottelua, joissa hän teki kymmenen ja syötti kuusi maalia.
Kesällä 2025 Pedro siirtyi reilun 58 miljoonan euron siirtosummalla Brightonista lontoolaisseura Chelseaan. Hän debytoi Chelseassa seurajoukkueiden MM-turnauksessa Palmeirasia vastaan tullen vaihdosta kentälle toisella puoliajalla. Hän teki kaksi maalia välieräottelussa vanhaa seuraansa Fluminensea vastaan. Loppuottelussa Paris Saint-Germainia vastaan hän viimeisteli Chelsean voittolukemiksi 3–0.
Aiheesta muualla.
João Pedro Valioliigan sivustolla
João Pedro Brighton &amp; Hove Albionin nettisivuilla
Dei Verbum

Dei Verbum () vuodelta 1965 on
Vatikaanin toisen kirkolliskokouksen dogmaattinen konstituutio jumalallisesta ilmoituksesta.
Dei Verbum on lyhyydestään huolimatta Vatikaanin toisen kirkolliskokouksen merkittävimpiä asiakirjoja. Se korosti Raamatun ensisijaisen tärkeää asemaa sekä akateemisessa teologiassa että eri muodoissaan kirkon elämässä, ja tarjosi lisäksi kokonaisnäkemyksen sekä jumalallisen ilmoituksen että Pyhien Kirjoitusten olemuksesta. Tässä mielessä se luonteeltaan antaa raamattuteologialle väljän mutta varman lähtökohdan.
Uusikaupunki-areena

Uusikaupunki-areena on Uudessakaupungissa, osana monitoimijatalo Wintteriä, sijaitseva monitoimihalli. Se on Korisliiga-seura Korihaiden kotihalli. Hallia käytetään myös konserteissa.
Halli otettiin käyttöön helmikuussa 2025. Hallin liikuntasalissa voi pelata koripalloa, lentopalloa, salibandyä, futsalia sekä useita muita lajeja. Salin pääkäyttäjinä päivisin toimivat Uudenkaupungin yhtenäiskoulun sekä lukion opiskelijat ja iltaisin koripalloseura Korihait.
Hallissa on kiinteitä istumapaikkoja 1 142 ja erikoisjärjestelyin kokonaiskapasiteetti on 1 700 katsojaa.
Liikuntasalin lisäksi kokonaisuuteen kuuluvat kuntosali, yleisurheilualue, budosali ja ryhmäliikuntatila. Tiloja käyttävät uusikaupunkilaiset urheiluseurat, kuten yleisurheiluseura Uudenkaupungin Kenttäkarhut, kamppailulajiseura Uudenkaupungin Kamppailu-Urheilijat sekä judoseura Waseda-Club.
Verbum Domini

Verbum Domini () on paavi Benedictus XVI:n apostolinen kehotuskirje raamatuntulkinnasta vuodelta 2010.
Verbum Domini on historian laajin Jumalan sanaa käsittelevä paavillinen kehotuskirje. Se muun muassa kuvaa kolme raamatuntulkinnassa käytettävää kriteeriä:
1) Raamat­tua tulkitaan kokonaisuutena. 
2) Uusi raamatuntulkinta ei voi olla räikeässä risti­riidassa sen kanssa, miten kristityt ovat aina ennen Raamattua tulkinneet. 
3) Raamatun tulkinnassa on noudatettava uskon analogiaa eli uskontotuuksien välillä vallitsevaa harmoniaa ja vastaavuutta. (VD 34, 42–44.) 
Kirjeen toisessa osassa käsitellään Jumalan sanaa kirkossa. VD 56 puhuu ”sanan sakramentaalisuudesta”, mikä muistuttaa luterilaisuuden käsitystä sanasta armonvälineenä. Kirjeen kolmas osa käsittelee Jumalan sanaa ja kirkon missiota maailmalle.
200-vuotisjuhlaansa viettävä Suomen Pipliaseura oli vuonna 2012 mukana julkaisemassa Verbum Dominin suomennosta yhtenä raamattuvuoden 2012 julkaisuista.
Kirsi Viinikainen

Kirsi Viinikainen (s. 1. elokuuta 1972) on suomalainen dartsinpelaaja. PDC-liiton naisten maailmanrankingissa Viinikainen on maaliskuussa 2025 sijalla 4.
Suomen dartsmaajoukkueessa ensimmäisen kerran vuonna 2009 kilpailleesta Viinikaisesta tuli maaliskuussa 2025 ensimmäinen pohjoismaalainen naispelaaja, joka on voittanut PDC:n sarjakilpailun, kun hän voitti Leicesterissä järjestetyssä Women's Series -sarjan osakilpailun finaalissa Fallon Sherrockin.
Oikealla kädellä heittävän Viinikaisen sisääntulokappale on Carrie Underwoodin Champion.
Algirdas Butkevičius

Algirdas Butkevičius (s. 19. marraskuuta 1958) on liettualainen poliitikko, joka toimi maansa 15. pääministerinä vuosina 2012–2016. Hän toimi Liettuan sosiaalidemokraattisen puolueen puheenjohtajana vuosina 2009–2017. Hän on toiminut myös Liettuan valtionvarainministerinä ja Liettuan liikenne- ja viestintäministerinä. 
Butkevičius on toiminut kansanedustajana Seimasissa vuodesta 1996 lähtien. Hän on toiminut Seimasissa seitsemän kautta ja on tällä hetkellä kahdeksannella kaudellaan. Kuuden ensimmäisen kauden ajan hänet valittiin Seimasiin Liettuan sosiaalidemokraattisesta puolueesta. Seitsemännellä kaudellaan hän nousi Seimasiin Liettuan vihreiden listoilta. Nykyisellä kaudellaan hän edustaa Demokratų sąjunga Vardan Lietuvos (DSVL) -puoluetta eli Demokraattien liittoa. DSVL-puolue on maltillisen sosiaalisesti konservatiivinen. Suurin osa puolueen jäsenistä on entisiä Liettuan talonpoikien ja vihreiden liiton jäseniä.
Butkevičius nimitettiin Liettuan pääministeriksi 26. marraskuuta 2012 presidentti Dalia Grybauskaitėn toimesta. Parlamentti hyväksyi hallitusohjelman, ja hallitus vannoi virkavalansa 13. joulukuuta 2012. Pääministerikautensa aikana hän nousi uutisiin myös Suomessa, kun hän asetti virkansa pantiksi euron käyttöönotolle, eli uhkasi erota, jos euroon siirtyminen ei onnistu. Hänen pääministerikautensa päättyi 13. joulukuuta 2016.
Butkevičius osallistui Liettuan presidentinvaaleihin vuonna 2009, joissa hän sai toiseksi eniten ääniä eikä tullut valituksi.
Butkevičiusilla on yhteiskuntatieteiden tohtorin tutkinto taloustieteestä.Hänet on myös palkittu useilla eri palkinnoilla työstään politiikan parissa.
Yksityiselämä.
Butkevičius on naimisissa ja hänellä on tytär. Hän puhuu liettuan lisäksi myös venäjää, saksaa ja englantia. Hän on maininnut harrastuksikseen kirjallisuuden, liikunnan ja vieraat kielet.
Järna (Södertälje)

Järna on taajama Södertäljen kunnassa Tukholman läänissä Södermanlandin historiallisessa maakunnassa Ruotsissa. Taajamassa oli 6 110 asukasta vuoden 2023 lopussa.
Kamissa Camara

Kamissa Camara (27. huhtikuuta 1983, Grenoble) on Malin, Ranskan ja Yhdysvaltain kansalainen, poliittinen analyytikko ja poliitikko, joka toimi Boubou Cissén hallituksessa runsas 7 kuukautta Malin ulkoasioiden ja kansainvälisen yhteistyön ministerinä (9.9.2018 – 23.4.2019). Malin ulkoministerin virkaan tullessaan hän oli 35-vuotiaana nuorin henkilö kautta aikojen ja ensimmäinen tehtävään valittu nainen. Tämä jälkeen Camara toimi runsas 13 kuukautta digitalouden ja suunnittelun ministerinä (5.5.2019 – 11.6.2020) ja tovin Malin presidentin kanslian pääsihteerinä ministerin arvolla (11.6.–18.8.2020). 
Camara syntyi Ranskan Grenoblessa malilaiseen, 1970-luvulla maahan muuttaneeseen perheeseen. Hän suoritti kansainvälisten suhteiden kandidaattitutkinnon Pariisissa (Université Denis-Diderot) ja valmistui talouden ja kansainvälisen kehityksen maisteriksi Grenoblessa (Université Pierre-Mendès-France de Grenoble). Ollessaan harjoittelijana Afrikan kehityspankissa Tunisissa hän voitti arpajaisissa pysyvän oleskeluluvan Yhdysvaltoihin. 
Kielitaitoisena ja koulutettuna Malin ulkoministerinä hän esiintyi kansainvälisissä viestimissä Malin ja laajemmin Sahelin alueen poliittista tilannetta ja kehitystä esilletuoden. Hän joutui kuitenkin tiedotusvälineissä ja sosiaalisessa mediassa toisinaan epäasiallisen kritiikin kohteeksi. Esimerkiksi hänen länsimaiseksi luonnehdittua pukeutumistaan arvosteltiin seksistisesti. 
Malin vuoden 2020 sotilaalliset tapahtumien seurauksena Camara poistui maasta. Hän siirtyi asiantuntijatehtäviin Britanniaan Tony Blairin instituuttiin, ja aloitti ranskankielisen Länsi-Afrikan vuosien 2020–2023 sotilasvallankumouksia käsittelevät tohtoriopinnot Oxfordin yliopistossa. Hänen on mainittu olevan viimeistelemässä tohtoriopintojaan.
Camara on toiminut Yhdysvaltain rauhaninstituutin (U.S. Institute of Peace) poliittisena analyytikkona ja vanhempana neuvonantajana vuonna 2021 käynnistetyssä Sahelin tilanteeseen keskittyvässä tutkimusryhmässä. Elokuussa 2023 hänet nimitettiin kansainvälisen diplomatian yliopisto-opettajaksi (professor of practice) yhdysvaltalaiseen Michiganin yliopistoon.